திருக்குறள் பரிதியார் உரை

திருக்குறள் பரிதியார் உரை என்பது திருக்குறளுக்கு உரை எழுதிய பண்டைய உரையாசிரியர்களுள் ஒருவரான பரிதியார் என்பவர் திருக்குறளுக்கு எழுதிய உரையைக் குறிக்கும். இவர் திருக்குறளுக்கு எழுதிய உரை மணக்குடவர் உரைக்கும் பிற்பட்டது என்று அறிஞர் கருதுகின்றனர்.

பெயர் வடிவங்கள்

இவரது பெயர் "பரிதி" (பரிதியார்) என்று பொதுவாக எழுதப்பட்டாலும், சில இடங்களில் "பருதி" என்றும் காணக்கிடக்கிறது.

பரிதியாரின் திருக்குறள் அமைப்பு

மணக்குடவர் திருக்குறளை அறத்துப்பால், பொருட்பால், காமத்துப்பால் என்று மூன்று பால்களாகப் பிரித்திருப்பது போலவே, பரிதியாரும் செய்கிறார்.


பரிதியார் அறத்துப்பாலைப் பிரிக்கும் முறை

பண்டைய திருக்குறள் உரையாசிரியரான மணக்குடவர் அறத்துப்பாலைப் பாயிரவியல், இல்லறவியல், துறவறவியல், ஊழியல் என்று நான்காகப் பகுத்துள்ளது போன்றே, பரிதியாரும் அறத்துப்பாலை நான்கு இயல்களாகப் பகுக்கின்றார்.  

பரிதியார் பொருட்பாலைப் பிரிக்கும் முறை

காலிங்கர் திருக்குறளின் பொருட்பாலைப் பிரிப்பதில் மணக்குடவரிலிருந்து வேறுபடவில்லை என்று தெரிகிறது.

பரிதியார் காமத்துப்பாலைப் பிரிக்கும் முறை

மணக்குடவர் காமத்துப்பாலைக் குறிஞ்சி, பாலை, முல்லை, நெய்தல், மருதம் எனப் பகுத்து ஒவ்வோர் இயலுக்கும் ஐந்தைந்து அதிகாரங்களாகக் கொண்டுள்ளார் என்பர். 

பரிதியாரும் இப்பகுப்பு முறையைப் பின்பற்றுவதாகத் தெரிகிறது. 

பரிதியார் அமைப்புப்படி இயலுக்குள் வரும் அதிகார வைப்பு முறை

திருக்குறளின் இயல்களில் வரும் அதிகார வைப்புகளிலும், அதிகார முறை வைப்புகளிலும் மணக்குடவர் போக்குக்கும் பிற பழைய உரையாசிரியர்களின் போக்குக்கும் வேறுபாடுகள் உள்ளன.

இனியவை கூறல்
அடக்கமுடைமை
அழுக்காறாமை
வெஃகாமை
புறங்கூறாமை

ஆகிய ஐந்து அதிகாரங்களைத் துறவறவியலுள் முறையே 26, 27, 30, 31, 32 -ஆவது அதிகாரங்களாக மணக்குடவர் அமைத்துள்ளார்.

ஆனால், பரிதியாரும் பிற பழைய உரையாசிரியர்களும் இந்த அமைப்பு முறையை மாற்றி, இவற்றை இல்லறவியலில் முறையே 10, 13, 17, 18, 19 - ஆம் அதிகாரங்களாக அமைத்துள்ளார்கள்.

அதேபோல், மணக்குடவர் இல்லறவியலில் வாய்மை, வெகுளாமை, இன்னா செய்யாமை, கொல்லாமை, புலால் மறுத்தல், கள்ளாமை என்னும் அதிகாரங்களை முறையே 10, 16, 17, 18, 19, 20 ஆம் அதிகாரங்களாக அமைத்திருக்க, பரிதியார் உட்பட்ட பிற பழைய உரையாசிரியர்கள் அவற்றை மாற்றி, துறவறவியலில் முறையே 30, 31, 32, 33, 26, 29 -ஆம் அதிகாரங்களாக அமைத்துள்ளார்கள்.

பரிதியாரின் குறள் வைப்பு முறை

அதிகாரங்களுக்குள் வரும் குறள்களை வரிசைப்படுத்தி வைப்பதில் மணக்குடவர் ஒரு முறையைக் கையாளுகின்றார். ஆனால் பரிதியார் உள்ளிட்ட பிற பழைய உரையாசிரியர்கள் ஒவ்வொருவரும் அவரவர் எண்ணப்படி குறள் வைப்பு வரிசைமுறையை மாற்றியுள்ளார்கள். 

திருக்குறளின் முதல் அதிகாரத்தை எடுத்துக்காட்டாகப் பார்க்கலாம்:

 திருக்குறள் முதல் அதிகாரத்தில் வரும் குறள்களின் முதல் சீர்கள் மணக்குடவர் வைப்பு முறை பரிப்பெருமாள் வைப்பு முறை பரிதியார் வைப்பு முறை காலிங்கர் வைப்பு முறை பரிமேலழகர் வைப்பு முறை அகர முதல எழுத்தெல்லாம் 1 1 1 1 1 கற்றதனால் ஆய பயன் என்கொல் 2 2 2 2 2 மலர்மிசை ஏகினான் மாணடி சேர்ந்தார் 3 3 3 3 3 வேண்டுதல் வேண்டாமை இலான் அடி சேர்ந்தார்க்கு 6 6 5 7 4 இருள் சேர் இருவினையும் சேரா 7 7 6 6 5 பொறிவாயில் ஐந்தவித்தான் பொய்தீர் ஒழுக்க 8  8 7 7  6  தனக்கு உவமை இல்லாதான் தாள் சேர்ந்தார்க்கு 4 4 6 4 7 அற ஆழி அந்தணன் தாள் சேர்ந்தார்க்கு 5 5 10  9 8 கோளில் பொறியில் குணமிலவே 10  10 8 5  9 பிறவிப் பெருங்கடல் நீந்துவர் 9 9 9 10 10

பரிதியார் கொள்ளும் திருக்குறள் பாடமும் வேறுபாடுகளும்
தலைமுறை தலைமுறையாக ஓலைச் சுவடிகளில் எழுதப்பட்டு வந்த திருக்குறளின் படிகள் பல பாட வேறுபாடுகளைக் கொண்டிருப்பதில் வியப்பில்லை.

என்றாலும், மணக்குடவர் திருக்குறளின் முதல் உரையாசிரியராக விளங்குவதால் அவர் கையாளுகின்ற மூல பாடத்தை அடிப்படையாகக் கொண்டு பார்த்தால் அவருடைய மூல பாடத்திலிருந்து, பின் வந்த பழைய உரையாசிரியர்களான பரிப்பெருமாள், பரிதியார், காலிங்கர், பரிமேலழகர் ஆகியோர் பின்வரும் எண்ணிக்கையில் வேறுபடுவதை அறிய முடிகிறது:
மணக்குடவர் குறள் பாடத்திலிருந்து வேறுபாடுகள்

 உரையாசிரியர் குறள் பாட வேறுபாடுகளின் எண்ணிக்கை பரிப்பெருமாள் 16 பரிதியார் 20 காலிங்கர் 171 பரிமேலழகர் 120

மேலே காட்டிய பட்டியலிலிருந்து பரிதியார் திருக்குறள் பாடங்களை அவ்வளவாக மாற்றவில்லை என்று தெரிகிறது. 

பரிதியாரின் உரைத் தன்மை
சுழன்றும் ஏர்ப் பின்னது உலகம் அதனால்
உழந்தும் உழவே தலை (குறள்: 1031)
என்னும் குறளுக்கு பரிதியார் எழுதும் உரை இது:

இந்த உரையை மதிப்பிடும் வகையில் ச. தண்டபாணி தேசிகர் ச. தண்டபாணி தேசிகர், திருக்குறள் உரைக் களஞ்சியம் - பொருட்பால்-ஒழிபியல், மறுபதிப்பு, மதுரை காமராசர் பல்கலைக்கழகம், மதுரை, 2003, பக்கம்: 217.கீழ்வருமாறு கூறுகிறார்:

மணக்குடவர் இந்த குறளுக்கு, "உழவு ஒழிந்த எல்லா நெறிகளிலும் சுழன்று திரிந்தாலும் ஏருடையவர் வழியே வருவர் உலகத்தார்; ஆதலான், வருந்தியும் உழுதலே தலைமையுடைது" என்று உரை எழுதினார்.

அதுபோலவே, பரிமேலழகரும், "உழுதலால் வரும் மெய்வருத்தம் நோக்கிப் பிற தொழில்களைச் செய்து திரிந்தும், முடிவில் ஏருடையார் வழியதாயிற்று உலகம்; ஆதலான் எல்ல வருத்தம் உற்றும் தலையாய தொழில் உழவே" என்பார். 

சமயக் கருத்துகளை வலிந்து புகுத்துவதோடு கூட, பரிதியார் பல இடங்களில் வடமொழிச் சொற்களையும் பெய்து உரை எழுதுகிறார். அவரது உரை சொற்பொருள் உரையாக இல்லாமல் பெரிதும் கருத்துரையாகவே அமைவதும் குறிப்பிடத்தக்கது.

இவ்வாறு, "இரக்க இரத்தக்கார்க் காணின் கரப்பின் அவர்பழி தம்பழி அன்று" (1051) என்னும் குறளுக்குப் பரிதியார் தரும் உரை "தாதா ஆனவனைத் தேகி என்று கேட்க நாஸ்தி என்றால் அவர் பேரில் குற்றம்; தம்மிடத்தில் குற்றமில்லை" என்பதாகும். வடமொழி கலந்த இந்த உரைக்கு விளக்கம் தரும் வகையில் ச. தண்டபாணி தேசிகர், "தாதா = கொடையாளி", "தேகி = கொடு",  "நாஸ்தி = இல்லை" என்று பொருள் தருகின்றார்.மேற்குறிப்பு, பக். 271. 

மேலும் காண்க

பரிதியார்
திருக்குறள் பழைய உரைகள்
திருக்குறள் வைப்புமுறை
திருக்குறள் அமைப்பும் முறையும் (நூல்)
ஆதாரங்கள்

பகுப்பு:திருக்குறள் உரைகள்